section_heading: Datumi
paragraph_text: Datumi početka i kraja ovog razdoblja rata nisu isti u svim državama. U Francuskoj je ovo razdoblje trajalo od 3. rujna, kada je Francuska objavila rat Njemačkoj, do napada na zemlje Beneluksa. Izraz drôle de guerre (šala od rata) skovao je Roland Dorgelès, francuski novinar, koji je davao izvještaje o neaktivnosti njemačkih i francuskih vojnika. U Poljskoj, koja se osjećala izdanom od zapadnih saveznika, ovo razdoblje naziva se dziwna wojna (čudni rat), a počinje onda kada su svi napadi prema zapadu stali 12. rujna 1939. U Ujedinjenom Kraljevstvu početak ovog razdoblja je 3. listopad, kada je pala Poljska i završila rujanska kampanja. Općenito se uzima da je Lažni rat trajao do napada Njemačke na Nizozemsku, Belgiju i Luksemburg 10. svibnja 1940.